ธพส.เตรียมระดมทุนพันล้าน
ธพส.จ่อออกกองรีทระดมทุนกว่า 1,000 ล้าน นำร่องระดมทุนผ่านกองทุนทรัสต์
17 ส.ค. 2558

ธพส.จ่อออกกองรีทระดมทุนกว่า 1,000 ล้าน นำร่องระดมทุนผ่านกองทุนทรัสต์
นายสุเมธ ดำรงชัยธรรม กรรมการผู้จัดการ บริษัท ธนารักษ์พัฒนาสินทรัพย์ (ธพส.) เปิดเผยว่า ธพส.ได้หารือกับคณะกรรมการกำกับหลักทรัพย์และตลาดหลัทรัพย์ (ก.ล.ต.) และตลาดหลักทรัพย์แห่งประเทศไทย (ตลท.) เพื่อหาแนวทางการจัดตั้งกองทุนอสังหาริมทรัพย์ มีลักษณะเป็นกองทรัพย์สินที่ถือกรรมสิทธิ์โดยทรัสตี้ หรือเรียกว่า ทรัสต์เพื่อการลงทุนในอสังหาริมทรัพย์ (Real Estate Investment Trust : REIT) หรือ รีท
กองทุนดังกล่าวจะใช้สินทรัพย์คือสิทธิในการให้เช่าโรงแรมเซ็นทราศูนย์ราชการ ซึ่งปัจจุบันมีบริษัท โรงแรมเซ็นทรัลพลาซา ได้สิทธิเป็นผู้เข้าบริหารศูนย์ประชุมและโรงแรมศูนย์ราชการ สำหรับแหล่งที่มาของรายได้ที่ใช้เป็นหลักประกันจะเกิดจากค่าเช่า ค่าบริหารจัดการในช่วง 22 ปี
ทั้งนี้ ในเบื้องต้นได้มีการการันตีรายได้ระหว่าง ธพส. กับ บริษัท โรงแรมเซ็นทรัลพลาซา คาดว่าจะแบ่งรายได้ที่ 22% กับ 8% โดยคาดว่า ธพส.จะมีรายได้ต่อปีอยู่ที่ราว 300 ล้านบาท เมื่อหักค่าใช้จ่ายทั้งหมดจะเหลือรายได้สุทธิอยู่ที่ราว 60 ล้านบาท/ปี
สำหรับการจัดตั้งทรัสต์เพื่อการลงทุนในอสังหาริมทรัพย์ของ ธพส.ครั้งนี้ ตั้งเป้าหมายระดมทุน 1,000-1,200 ล้านบาท โดยจะเปิดขายให้ประชาชนและนักลงทุนทั่วไปสามารถซื้อเพื่อลงทุนได้ โดยผลตอบแทนยังไม่สามารถตอบได้ เพราะต้องนำเอารายได้จากสิทธิการเช่ามาพิจารณาด้วย
“ขณะนี้อยู่ระหว่างเตรียมรายละเอียดเพื่อเสนอให้สำนักงานคณะกรรมการนโยบายรัฐวิสาหกิจ (สคร.) พิจารณาว่าจะเข้าข่าย พ.ร.บ.ร่วมทุนรัฐและเอกชน หรือพีพีพี หรือไม่ ซึ่งในหลักการของการระดมในรูปแบบดังกล่าวได้มีการรายงานแนวคิดดังกล่าวให้ รมว.คลัง และรมช.คลัง รับทราบในเบื้องต้นแล้ว” นายสุเมธ กล่าว
นายสุเมธ กล่าวอีกว่า ที่ผ่านมามีภาคธุรกิจเอกชนประสบความสำเร็จในการระดมทุนรูปแบบทรัสต์เพื่อการลงทุนในอสังหาริมทรัพย์มาแล้ว เช่น บริษัท แลนด์ แอนด์ เฮ้าส์ เปิดตัวกองรีท “แอล เอช ช้อปปิ้ง เซ็นเตอร์” ระดมทุนกว่า 6,200 ล้านบาท เพื่อลงทุนในศูนย์การค้าเทอร์มินอล 21
ขณะที่ บริษัท อาร์ เอ็ม ไอ ได้ยื่นคำขอจัดตั้งทรัสต์เพื่อการลงทุนในอสังหาริมทรัพย์อิมแพ็คโกรท เพื่อการลงทุนในอสังหาริมทรัพย์ที่จะเข้าลงทุนในกรรมสิทธิ์ ทรัพย์สินประเภทศูนย์แสดงสินค้าและศูนย์การประชุมที่ตั้งอยู่ในโครงการอิมแพ็ค เมืองทองธานี โดยได้ออกระดมทุนราว 2 หมื่นล้านบาท ในช่วงเดือน ก.ย. 2557
ทั้งนี้ หาก ธพส.ประสบความสำเร็จจะถือเป็นโครงการนำร่องในการระดมด้วยรูปแบบรีทให้กับรัฐวิสาหกิจแห่งอื่น เพื่อใช้ในการระดมเงินในรูปแบบการจัดตั้งกองทุนทรัสต์ต่อไป